REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj: 06-2/132-23

27. jun 2023. godine

Beograd

ZAPISNIK

24. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 27. JUNA 2023. GODINE

Sednica je počela u 13,20 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Ana Beloica Martać, Miroslav Kondić, Nikola Radosavljević, Aleksandra Tomić, Vladimir Obradović, Nenad Mitrović, Vojislav Vujić, Dragan M. Marković i Rozalija Ekres.

Sednici su prisustvovali zamenici članova Odbora: Biljana Stošić Ilić (zamenik Tijane Davidovac), Snežana Paunović (zamenik Dušana Bajatovića), Zoran Stojanović (zamenik Veroljuba Stevanovića) i Zoran Zečević (zamenik Bojane Bukumirović).

Sednici nisu prisustvovali članovi Odbora: Svetlana Milijić, Miroslav Aleksić i Nebojša Zelenović, kao ni njihovi zamenici.

Sednici su prisustvovali i predstavnici Ministarstva finansija: Vladimir Pejčić, rukovodilac Grupe za upravljanje sistemom elektronskih faktura; Vladimir Malbašić, rukovodilac Grupe za fiskalne projekcije i Rade Ćirić, rukovodilac Grupe za makroekonomske analize i projekcije.

Na predlog predsednika, Odbor je većinom glasova (12 glasova za, 2 uzdržano) utvrdio sledeći

D n e v n i r e d:

1. Razmatranje Predloga zakona o Privremenom registru majki i drugih lica kojima se uplaćuje novčana pomoć, koji je podnela Vlada (broj 011-1173/23 od 16. juna 2023. godine), u načelu;
2. Razmatranje Predloga zakona o zaduživanju Republike Srbije kod Banca Intesa AD Beograd za potrebe finansiranja Projekta izgradnja saobraćajnice Ruma-Šabac-Loznica, koji je podnela Vlada (011-1174/23 od 16. juna 2023. godine), u načelu;
3. Razmatranje Fiskalne strategije za 2024. godinu sa projekcijama za 2025. i 2026. godinu, koju je podnela Vlada (broj 400-1127/23 od 9. juna 2023. godine).

 Na predlog predsednika, Odbor je većinom glasova (12 glasova za, 1 protiv, 2 nije glasalo) odlučio da obavi zajednički načelni pretres o tačkama 1. do 3. dnevnog reda, s tim što će seOdboro svakoj tački dnevnog reda izjasniti pojedinačno.

**Zajednički načelni pretres o tačkama 1. do 3. dnevnog reda**

Vladimir Pejčić, rukovodilac Grupe za upravljanje sistemom elektronskih faktura u Ministarstvu finansija, obrazložio je Predlog zakona o Privremenom registru majki i drugih lica kojima se uplaćuje novčana pomoć.

Predlogom zakona predviđa se ciljana pomoć namenjena majkama dece predškolskog i školskog uzrasta, odnosno onoj grupi mladih koja prethodnim merama nije bila direktno obuhvaćena. Pomoć se ogleda u jednokratnoj isplati novčanog iznosa od 10.000 dinara za svako dete na koje se odnosi Predlog zakona. Kao lica koja imaju pravo na uplatu novčane pomoći navedene su majke dece na koje se odredbe zakona odnose, a izuzetno pravo mogu imati otac, staratelj, odnosno hranitelj.

 Rade Ćirić, rukovodilac Grupe za makroekonomske analize i projekcije u Ministarstvu finansija, detaljno je obrazložio makroekonomski i fiskalni okvir Fiskalne strategije za 2024. godinu sa projekcijama za 2025. i 2026. godinu.

 U diskusiji po utvrđenim tačkama dnevnog reda učestvovali su: Nenad Mitrović, Zoran Zečević, Vladimir Obradović, Nikola Radosavljević, Veroljub Arsić, Snežana Paunović i Rozalija Ekres.

 U toku rada po utvrđenim tačkama dnevnog reda, predsednik Odbora je izrekao dve opomene narodnom poslaniku Zoranu Zečeviću, zameniku člana ovog odbora, shodno primenjujući odredbe člana 109. Poslovnika.

**1. tačka dnevnog reda -glasanje**

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava je većinom glasova (10 glasova za, 2 uzdržanih, 1 nije glasao) odlučio da podnose

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o Privremenom registru majki i drugih lica kojima se uplaćuje novčana pomoć, koji je podnela Vlada, u načelu.

Za izvestioca Odbora na sednici Narodne skupštine određen je Veroljub Arsić, predsednik Odbora.

**2. tačka dnevnog reda - glasanje**

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava je većinom glasova (10 glasova za, 2 uzdržanih, 1 nije glasao) odlučio da podnose

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o zaduživanju Republike Srbije kod Banca Intesa AD Beograd za potrebe finansiranja Projekta izgradnja saobraćajnice Ruma-Šabac-Loznica, koji je podnela Vlada, u načelu.

Za izvestioca Odbora po ovim zakonima na sednici Narodne skupštine određen je Veroljub Arsić, predsednik Odbora.

**3. tačka dnevnog reda-glasanje**

Na osnovu člana 55. Poslovnika Narodne skupštine, a u skladu sa članom 27g st. 6. i 7. Zakona o budžetskom sistemu, Odbor za finansije, republički budžet i kontrolu trošenja javnih sredstava je, većinom glasova (10 glasova za, 3 glasa protiv) odlučio da Vladi dâ pozitivno mišljenje na Fiskalnu strategiju za 2024. godinu sa projekcijama za 2025. i 2026.godinu.

Sednica je završena u 14,25 časova.

Sednica je tonski snimana.

 SEKRETAR PREDSEDNIK

 Tijana Ignjatović Veroljub Arsić